ANEXA  2     la Ordinul ministrului educaţiei şi cercetării nr. 5959  / 22.12.2006
MINISTERUL EDUCAŢIEI ŞI CERCETĂRII 

CONSILIUL NAŢIONAL PENTRU CURRICULUM 

PROGRAME ŞCOLARE PENTRU CICLUL SUPERIOR AL LICEULUI 

ŞTIINŢE 

Filiera vocaţională, profil teologic
Filiera vocaţională, profil pedagogic, specializările:

· bibliotecar-documentarist

· instructor-animator

· pedagog şcolar

CLASA A XII-A

Aprobat prin ordinul ministrului 

Nr. 5959 / 22.12.2006
Bucureşti, 2006 

NOTĂ DE PREZENTARE 

Disciplina Ştiinţe se studiază în ciclul superior al liceului, filiera vocaţională, la profilurile teologic (toate specializările, cu excepţia specializărilor teologie ortodoxă şi patrimoniu cultural) şi pedagogic (specializările bibliotecar-documentarist, instructor-animator, pedagog şcolar), fiindu-i alocate, în clasa a XII-a, 2 ore pe săptămână. 

Includerea acestui domeniu interdisciplinar în oferta educaţională specifică acestui nivel de şcolaritate este fundamentată de: 

· necesitatea alfabetizării ştiinţifice funcţionale a viitorilor cetăţeni, în accepţiunea de înţelegere funcţională a conceptelor ştiinţifice, necesare pentru participarea activă a individului în viaţa civică, în viaţa economică, în comunitate, în luarea deciziilor (Alfabetizarea ştiinţifică funcţională se referă la faptul că o persoană poate descrie, explica şi anticipa fenomene din natură, poate citi şi înţelege articole de natură ştiinţifică, din ziare şi reviste, şi se poate angaja în conversaţii referitoare la validitatea unor concluzii. Implică şi faptul că o persoană poate identifica probleme de natură ştiinţifică pe care se bazează decizii de nivel local sau naţional şi ca urmare, exprimă poziţii care denotă informare ştiinţifică şi tehnologică. Un cetăţean alfabetizat ştiinţific este capabil să evalueze calitatea informaţiei ştiinţifice pe baza surselor şi a metodelor care au generat-o, să utilizeze în mod corespunzător termenii tehnici, şi dovedeşte abilitatea de a aplica conceptele şi procedeele ştiinţelor.); 

· existenţa achiziţiilor în domeniul ştiinţelor naturii, dobândite pe parcursul învăţământului obligatoriu, într-o organizare monodisciplinară, care poate favoriza înţelegerea fenomenelor naturii, din perspectivă interdisciplinară, sintetică; 

· nivelul scăzut al interesului manifestat pentru studiul ştiinţelor, înregistrat la nivel naţional şi european;
· dificultatea de a crea prin studiul organizat monodisciplinar (Biologie, Fizică, Chimie) o imagine globală, integratoare asupra fenomenelor naturale. 

Acest domeniu de studiu îşi propune ca scop general formarea cetăţenilor în a opera creativ cu: deprinderi de rezolvare a problemelor, cunoştinţe de natură ştiinţifică, atitudini apreciative faţă de contribuţia celorlalţi la dezvoltarea cunoaşterii şi a societăţii. 

Competenţele specifice şi conţinuturile învăţării asociate acestora au fost elaborate, respectiv selectate, astfel încât să facă posibilă înţelegerea structurii cunoaşterii ştiinţifice, limitele acestui tip de cunoaştere într-un context dat şi dezvoltarea acelor abilităţi care să genereze cunoştinţe ştiinţifice valide. 

COMPETENŢE GENERALE 

1. Organizarea informaţiilor de natură ştiinţifică, în funcţie de domeniul de interes 

2. Aplicarea unor modele explicative ştiinţifice în interpretarea fenomenelor naturale şi sociale 

3. Evaluarea calităţii informaţiilor ştiinţifice, pe baza surselor şi a metodelor care au generat-o, în contextul evoluţiei umanităţii 

VALORI ŞI ATITUDINI 

· Respect pentru rigurozitatea manifestată în procesul de investigare şi în cunoaştere, în general 

· Interes pentru datele obţinute prin metoda ştiinţifică şi pentru aprecierea critică a limitelor acestora 

· Disponibilitatea de a considera ipotezele ca enunţuri care trebuie verificate (testate) 

· Disponibilitatea de a depăşi propriile convingeri, în scopul dobândirii unei viziuni obiective asupra problematicii studiate 

· Flexibilitate în privinţa punctelor de vedere proprii confruntate cu date noi, argumentate 

· Respect faţă de argumentaţia ştiinţifică 

· Grija faţă de propria persoană, faţă de ceilalţi şi faţă de mediu 

· Interes pentru ameliorarea continuă a propriilor performanţe în domeniul cunoaşterii ştiinţifice 

· Scepticism faţă de generalizări nefundamentate pe observaţii verificabile şi repetabile 

COMPETENŢE SPECIFICE ŞI CONŢINUTURI 

1. Organizarea informaţiilor de natură ştiinţifică, în funcţie de domeniul de interes 

	Competenţe specifice 
	Conţinuturi 

	1.1. Ierarhizarea descoperirilor ştiinţifice din domeniile de interes, după momentul apariţiei acestora 
	· Moleculele vieţii – apă, lipide, zaharuri, proteine, ADN, ARN.
· Teoria celulară din perspectivă  biologică şi teologică – similitudine, diversitate, evoluţie, îmbătrânire, moarte.
· Comunicarea celulară din perspectivă  biologică şi teologică – membrană celulară, receptori, hormoni, droguri, transplanturi, grefe, înlocuiri de organe.
· Ceasul molecular al vieţii – reglaj genetic.
· Entropia şi evoluţia ireversibilă a sistemelor reale. 

· Teorii cosmologice – abordare relativistă.

	1.2. Analiza impactului social al aplicaţiilor descoperirilor ştiinţifice, în diverse contexte socio-istorice 
	· Moleculele vieţii – apă, lipide, zaharuri, proteine, ADN, ARN.
· Manipularea materialului genetic  din perspectivă  biologică şi teologică – clonare, biotehnologii, ameliorare,  proiectul genomului uman etc. 

· Procese corticale din perspectivă  biologică şi teologică – memorie, conştiinţă, gândire, raţiune, inteligenţă, inteligenţă emoţională, subconştient, somn, vise, cultură, comportament etc. 

· Sisteme informaţionale – cod genetic, sinteză proteică, reglaj genetic.
· Entropia şi percepţia timpului ca măsură a ireversibilităţii.
· Procese ireversibile şi informaţia.
· Modele reale de stocare şi prelucrare a informaţiei  – ARN, neuron, paleocortex.


2. Aplicarea unor modele explicative ştiinţifice în interpretarea fenomenelor naturale şi sociale 

	Competenţe specifice 
	Conţinuturi 

	2.1. Analiza comparativă a diverselor teorii ştiinţifice, din perspectiva cauzelor care    le-au generat
	· Teoria celulară – ADN, ARN – memorie.
· Starea de sănătate şi starea de boală  din perspectivă  biologică şi teologică – germeni, anticorpi, imunitate, antibiotice, vaccinuri, prioni. 
· Ecuaţiile lui Maxwell – prezentare calitativ-istorică.
· Câmpul forţelor nucleare – forţe nucleare.

	2.2. Formularea de judecăţi evaluative referitoare la aplicabilitatea practică a teoriilor şi a legilor naturii şi ale societăţii 
	· Manipularea materialului genetic din perspectivă  biologică şi teologică – clonare, biotehnologii, ameliorare, proiectul genomului uman etc. 

· Sisteme informaţionale – cod genetic, sinteză proteică, reglaj genetic. 

· Starea de sănătate şi starea de boală  din perspectivă  biologică şi teologică – germeni, anticorpi, imunitate, antibiotice, vaccinuri, prioni.
· Câmpul forţelor nucleare – forţe nucleare.
· Procese ireversibile şi informaţia. 

· Transmitere ereditară şi maladii ereditare.


3. Evaluarea calităţii informaţiilor ştiinţifice, pe baza surselor şi a metodelor care au generat-o, în contextul evoluţiei umanităţii 

	Competenţe specifice 
	Conţinuturi 

	3.1. Rezolvarea de probleme, în diferite contexte, prin utilizarea unor metode şi tehnici ştiinţifice selectate pe baza unei analize critice 
	· Comunicarea celulară din perspectivă  biologică şi teologică  – membrană celulară, receptori, hormoni, droguri, transplanturi, grefe, înlocuiri de organe.
· Procese corticale  din perspectivă  biologică şi teologică – memorie, conştiinţă, gândire, raţiune, inteligenţă, inteligenţă emoţională, subconştient, somn, vise, cultură, comportament etc. 

· Moleculele vieţii – apă, lipide, zaharuri, proteine, ADN, ARN.
· Chimia sistemelor deschise biologice – metabolism  (reacţii specifice, energie şi conversia energiei în reacţii biochimice).
· Analize clinice de fluide biologice – sânge, urină, lichid cefalorahidian, salivă, sucuri digestive, lichid pleural, lichid amniotic etc. 

· Câmpul gravitaţional.
· Virus informatic – disfuncţie informatică a sistemului. 

	3.2. Luarea de decizii fundamentate pe evaluarea informaţiilor ştiinţifice alternative 
	· Teoria celulară din perspectivă biologică şi teologică – similitudine, diversitate, evoluţie, îmbătrânire, moarte. 
· Chimia sistemelor deschise biologice – metabolism  (reacţii specifice, energie şi conversia energiei în reacţii biochimice).
· Analize clinice de fluide biologice – sânge, urină, lichid cefalorahidian, salivă, sucuri digestive, lichid pleural, lichid amniotic etc. 

· Teoria câmpului unificat.
· Câmpul forţelor slabe.
· Virus informatic – disfuncţie informatică a sistemului.


LISTA UNITĂŢILOR DE CONŢINUT 

A. Molecule 

· Moleculele vieţii (apă, lipide, zaharuri, proteine, ADN, ARN). 

· Ceasul molecular al vieţii  (teoria celulară din perspectivă biologică şi teologică – similitudine, diversitate, evoluţie, îmbătrânire, moarte; manipularea materialului genetic din perspectivă biologică şi teologică – clonare, biotehnologii, ameliorare, proiectul genomului uman etc.; reglaj genetic) . 

B. Sisteme 

· Sisteme deschise biologice (comunicarea celulară din perspectivă biologică şi teologică – membrană celulară, receptori, hormoni, droguri, transplanturi, grefe, înlocuiri de organe; sisteme informaţionale – cod genetic, sinteză proteică, reglaj genetic; transmitere ereditară şi maladii ereditare; starea de sănătate şi starea de boală din perspectivă biologică şi teologică – germeni, anticorpi, imunitate, antibiotice, vaccinuri, prioni). 

· Chimia sistemelor deschise biologice (metabolism – reacţii specifice, energie şi conversia energiei în reacţii biochimice; analize clinice de fluide biologice – sânge, urină, lichid cefalorahidian, salivă, sucuri digestive, lichid pleural, lichid amniotic etc.) 

· Entropia sistemelor reale (entropia şi evoluţia ireversibilă a sistemelor reale; entropia şi percepţia timpului ca măsură a ireversibilităţii; procese ireversibile şi informaţia; informaţia – stocare şi transmitere; modele reale de stocare şi prelucrare a informaţiei – ARN, neuron, paleocortex; virus informatic – disfuncţie informatică a sistemului). 

C. Teorii ale unificării: 

· Procese corticale din perspectivă biologică şi teologică (memorie, conştiinţă, gândire, raţiune, inteligenţă, inteligenţă emoţională, subconştient, somn, vise, cultură, comportament etc.) 

· Câmpuri fizice – forţe elementare (câmpul electromagnetic – prezentare calitativ-istorică a ecuaţiilor lui Maxwell; câmpul forţelor slabe, câmpul forţelor nucleare – forţe nucleare; teoria câmpului unificat, câmpul gravitaţional, teorii cosmologice – abordare relativistă). 

SUGESTII METODOLOGICE 

Programa şcolară pentru disciplina Ştiinţe descrie oferta educaţională a disciplinei pentru un parcurs şcolar determinat:  (a) filiera vocaţională, profil teologic – toate specializările (cu excepţia specializărilor teologie ortodoxă şi patrimoniu cultural) şi (b) profil pedagogic –  specializările bibliotecar-documentarist, instructor-animator şi pedagog şcolar. Aplicarea acestei programe are în vedere posibilitatea construirii unor parcursuri individuale de învăţare, printr-o ofertă adaptată profilului de formare, precum şi promovarea unor strategii didactice active ce plasează elevul, în centrul procesului didactic. 

Programa şcolară reprezintă elementul central al proiectării didactice. Proiectarea didactică presupune: 

1. lectura personalizată a programei; 

2. planificarea calendaristică; 

3. proiectarea secvenţială a unităţilor de învăţare şi implicit a lecţiilor. 

Elaborarea documentelor de proiectare didactică necesită asocierea într-un mod personalizat a elementelor programei – competenţe specifice şi conţinuturi, cu resurse metodologice, temporale, materiale. 

Planificarea calendaristică, ca instrument de interpretare personalizată a programei, se racordează la individualitatea clasei. Pentru realizarea acesteia se recomandă parcurgerea următoarelor etape: 

1. studierea programei (competenţe specifice şi conţinuturi asociate acestora); 

2. împărţirea pe unităţi de învăţare; 

3. stabilirea succesiunii unităţilor de învăţare; 

4. alocarea timpului necesar pentru fiecare unitate de învăţare în concordanţă cu competenţele specifice vizate, conţinuturile alocate şi individualitatea fiecărei clase. 

Structura planificării calendaristice 

	Nr. 

U.Î. 
	Unitatea de învăţare – titlu 
	Competenţe specifice vizate 
	Conţinuturi 
	Număr de ore alocate 
	Săptămâna 
	Observaţii 

	
	
	
	
	
	
	


Proiectarea unei unităţi de învăţare necesită aplicarea unei metodologii care constă într-o succesiune de etape înlănţuite logic, ce conduc la detalierea conţinuturilor de tip factual, noţional şi procedural care contribuie la formarea şi/ sau dezvoltarea competenţelor specifice. 

Etapele proiectării, aceleaşi pentru orice unitate de învăţare, se regăsesc în următoarea rubricaţie: 

	Conţinuturi detaliate ale unităţii de învăţare 
	Competenţe specifice vizate 
	Activităţi de învăţare 
	Resurse 
	Evaluare 

	Ce ? 
	De ce ? 
	Cum ? 
	Cu ce ? 
	Cât ? (în ce măsură?) 


Activităţile de învăţare se construiesc pe baza corelării dintre competenţele specifice şi conţinuturile prevăzute de programă. Activităţile de învăţare presupun orientarea către un scop, redat prin tema activităţii, fiind transpuse într-o formă de comunicare inteligibilă elevilor – adecvată nivelului de dezvoltare al acestora. 

Pentru a avea succes în societatea cunoaşterii, într-o economie a competiţiei crescute, toţi elevii trebuie să înveţe să comunice, să gândească şi să raţioneze eficient, să rezolve probleme complexe, să lucreze cu date multidimensionale şi reprezentări sofisticate, să formuleze judecăţi referitoare la acurateţea masei de informaţie, să colaboreze în diverse echipe şi să demonstreze o puternică automotivare. 

Indiferent de tipul de achiziţie urmărit, fie o unitate foarte specifică a unei deprinderi sau a unei cunoştinţe, fie o schemă amplă de rezolvare a unei probleme complexe, dezvoltarea unei cunoaşteri profunde a unui domeniu necesită timp şi focalizare pe oportunităţile de exersare şi feedback. Ţinând cont de aspectele menţionate este necesar ca educabililor să li se dea iniţiativa, să lucreze în grup pentru soluţionarea unor sarcini de viaţă, să li se permită alegerea dintr-o diversitate de metode, să utilizeze tehnologia avansată şi să aibă posibilitatea de a persevera până ce ating standardele corespunzătoare. Pe de altă parte practica pedagogică trebuie să se îndrepte spre: 

· focalizarea pe activităţi practice în care elevul să fie implicat fizic, mental şi social; 

· furnizarea unei varietăţi de activităţi de învăţare. 

Având în vedere complexitatea abordării interdisciplinare a conţinuturilor se recomandă ca metode didactice: proiectul, dezbaterea, investigaţia, experimentul, demonstraţia, simularea, ancheta ştiinţifică. Acestea favorizează înţelegerea specificului ştiinţelor naturii. În activitatea la clasă, se va acorda o atenţie sporită procesării de către elevi a informaţiilor ştiinţifice, obţinute din surse variate, ceea ce evidenţiază accentul pus pe învăţare ca proces, mai puţin ca produs. 

În continuare sunt prezentate câteva sugestii de activităţi de învăţare care pot fi abordate în scopul formării şi dezvoltării competenţelor generale din programă. 

1. Organizarea informaţiilor de natură ştiinţifică, în funcţie de domeniul de interes 

Urmărirea acestei competenţe presupune: 

· valorificarea biografiilor oamenilor de ştiinţă, ca mijloace de motivare a elevilor pentru studiul ştiinţelor; 

· prezentarea şi/sau elaborarea unor studii de caz din care să rezulte impactul aplicaţiilor diverselor descoperiri; 

· organizarea cronologică  a descoperirilor ştiinţifice – secvenţe din istoria descoperirilor ştiinţifice, pentru mai buna înţelegere a cunoştinţelor ştiinţifice şi a dezvoltării acestora în contexte socio-culturale specifice; 

· elaborarea unor strategii de rezolvare a unor situaţii legate de documentare şi procesare a informaţiei; 

· realizarea transferului de informaţie prin conexiuni intradisciplinare, interdisciplinare şi transdisciplinare pentru studierea fenomenelor şi proceselor din mediul natural şi artificial. 

2. Aplicarea unor modele explicative ştiinţifice în interpretarea fenomenelor naturale şi sociale 

Urmărirea acestei competenţe presupune: 

· elaborarea unor studii de caz din care să rezulte cauzele care au determinat apariţia diverselor descoperiri; 

· proiectarea/ efectuarea/ analizarea unor experimente/ investigaţii istorice, în scopul evidenţierii noţiunilor, conceptelor, a relaţiilor dintre ele, precum şi a diverselor procedee specifice domeniului ştiinţelor; 

· imaginarea unor situaţii problemă şi rezolvarea lor; 

· construirea şi folosirea unor modele (materiale, figurative şi simbolice) pentru ilustrarea, clarificarea, argumentarea fenomenelor şi proceselor de natură ştiinţifică; 

· interpretarea datelor experimentale şi formularea concluziilor, pe baza acestora; 

· elaborarea unor referate care prezintă materialele şi echipamentele utilizate, modul de lucru, observaţiile şi concluziile legate de o investigaţie de natură ştiinţifică; 

· documentarea pe teme legate de activitatea exploratorie/ investigativă normată de programă; 

· folosirea surselor bibliografice suplimentare pentru validarea unor concluzii. 

3. Evaluarea calităţii informaţiilor ştiinţifice, pe baza surselor şi a metodelor care au generat-o, în contextul evoluţiei umanităţii 

Urmărirea acestei competenţe presupune: 

· crearea unei perspective umaniste asupra cunoaşterii ştiinţifice, prin: dezbateri, derularea de activităţi în grup, comunicarea orală şi scrisă în diferite forme a rezultatelor activităţii investigative, anchete ştiinţifice etc.; 

· elaborarea de proiecte pe diverse teme; 

· extragerea, inserarea şi interpretarea informaţiei din şi în: tabele, scheme, grafice, diagrame, analize medicale (hemogramă, hemoleucogramă, VSH, calcemie, sumar de urină, sumar de fecale etc.) fragmente de text, albume tematice, internet, reviste de specialitate, etc.; 

· întocmirea unor colaje, creaţii literare şi plastice, pliante, afişe, postere cu conţinut ştiinţific;  

· utilizarea corectă şi sistematică a terminologiei ştiinţifice adecvate. 

În teoriile moderne ale învăţării şi cogniţiei un accent major este plasat pe dimensiunea socială a învăţării, incluzând practici participative care vin în sprijinul cunoaşterii şi înţelegerii. Ca urmare, practicile evaluării ar trebui să depăşească focalizarea pe deprinderi şi biţi discreţi de cunoştinţe şi să vizeze aspecte mai complexe legate de achiziţiile elevilor. 

În afara tehnicilor tradiţionale de evaluare – chestionare orală, teste de evaluare prin activităţi practice, grile de observare, tema pentru acasă – se recomandă şi folosirea altor modalităţi alternative: proiectul şi portofoliul. 

În ceea ce priveşte evaluarea prin intermediul proiectului, aceasta se poate realiza pentru tehnica de lucru folosită, pentru modul de prezentare şi/sau produsul realizat. Cele patru dimensiuni utilizate în evaluare sunt: 

1. operarea cu fapte, concepte, deprinderi dobândite prin învăţare; 

2. calitatea produsului – creativitatea, imaginaţia, tehnica estetică, execuţia, realizarea; 

3. reflecţia – capacitatea de a se distanţa de propria lucrare având permanent în vedere propriile obiective, de a evalua progresul făcut şi de a face modificările necesare; 

4. comunicarea – atât pe durata realizării, cât şi a prezentării acestuia. 

Ştiinţe – clasa a XII-a, ciclul superior al liceului: filiera vocaţională, profilurile pedagogic (specializările bibliotecar-documentarist, instructor-animator, pedagog şcolar) şi teologic

